钦定古今图书集成/历象汇编/乾象典/第010卷 > 老子道德经 > 《天道篇》
## 钦定古今图书集成/历象汇编/乾象典/第010卷 > 老子道德经 > 《天道篇》

天之道，其犹张弓乎？高者抑之，下者举之，有馀者损
之，不足者补之。天之道，损有馀而补不足。人之道则
不然，损不足以奉有馀。孰能以有馀奉天下，唯有道
者。是以圣人为而不恃，功成而不处，其不欲见贤耶。

天道暗昧，举物类以为喻也。言张弓和调之如是，乃可用。夫抑高举下，损强益弱，天之道也。天道损有馀而益谦，常以中和为上，人道则与天道反也。世俗之人，损贫以奉富，夺弱以益强也。言谁能居有馀之位，自省爵禄以奉天下不足者乎？惟有道之君能行也。圣人为德施，不恃其报也，功成事就，不处其位，不欲使人知己之贤，匿功不居荣，畏天损有馀也。